b'\n_START_ARTICLE_\nASIC\n_START_PARAGRAPH_\nASIC (engl. Application Specific Integrated Circuit) tarkoittaa mikropiiri\xc3\xa4, joka on suunniteltu johonkin tiettyyn k\xc3\xa4ytt\xc3\xb6tarkoitukseen.  Termin tavanomaisin suomenkielinen vastine lienee sovelluskohtainen mikropiiri.\n_START_SECTION_\nTyypit\n_START_PARAGRAPH_\nKuten mikropiirit yleens\xc3\xa4kin, sovelluskohtaiset mikropiirit voivat olla joko analogisia, digitaalisia tai yhdistelm\xc3\xa4piirej\xc3\xa4 jotka sis\xc3\xa4lt\xc3\xa4v\xc3\xa4t sek\xc3\xa4 analogisia ett\xc3\xa4 digitaalisia osia. Tyypillisi\xc3\xa4 analogisia osia ovat esimerkiksi vahvistimet, analogiset suotimet, oskillaattorit ja erilaiset radiotekniset piirit. Digitaalisia osia ovat taas erilaiset digitaalipiirit, yksinkertaisimmillaan yksitt\xc3\xa4iset logiikkaportit, mutta jopa kokonaisia suoritinytimi\xc3\xa4 voidaan integroida monimutkaisimpiin piireihin, joita kutsutaan j\xc3\xa4rjestelm\xc3\xa4piireiksi (SoC, System-on-a-chip).\n_START_SECTION_\nK\xc3\xa4ytt\xc3\xb6\n_START_PARAGRAPH_\nSovelluskohtaisia mikropiirej\xc3\xa4 k\xc3\xa4ytet\xc3\xa4\xc3\xa4n runsaasti elektronisissa laitteissa kuten kelloissa, matkapuhelimissa, sykemittareissa, mikroaaltouuneissa, mp3-soittimissa, televisioissa jne. - sek\xc3\xa4 my\xc3\xb6s tietokoneiden laiteohjaimissa. Sulautetuissa j\xc3\xa4rjestelmiss\xc3\xa4 sama toiminto voidaan usein toteuttaa vaihtoehtoisesti joko sovelluskohtaisella mikropiirill\xc3\xa4, ohjelmoitavalla mikropiirill\xc3\xa4 kuten FPGA:lla, tai ohjelmallisesti mikroprosessorin avulla, riippuen suorituskykyvaatimuksista ja tuotteen valmistusm\xc3\xa4\xc3\xa4rist\xc3\xa4. ASIC-piirien suunnittelu on tyypillisesti eritt\xc3\xa4in kallista ja hidasta, mutta kappalehinta suurissa eriss\xc3\xa4 pieni. T\xc3\xa4m\xc3\xa4n takia ASIC-piirej\xc3\xa4 k\xc3\xa4ytet\xc3\xa4\xc3\xa4n tyypillisesti laitteissa, joita valmistetaan suuria m\xc3\xa4\xc3\xa4ri\xc3\xa4. ASIC-piirej\xc3\xa4 k\xc3\xa4ytet\xc3\xa4\xc3\xa4n my\xc3\xb6s jos halutaan s\xc3\xa4\xc3\xa4st\xc3\xa4\xc3\xa4 piirilevyn pinta-alaa tai minimoida tehonkulutus. Joihinkin eritt\xc3\xa4in suorituskykykriittisiin teht\xc3\xa4viin ASIC-piiri saattaa olla my\xc3\xb6s ainoa realistinen vaihtoehto. Tuotteen kopiointia voidaan my\xc3\xb6s vaikeuttaa k\xc3\xa4ytt\xc3\xa4m\xc3\xa4ll\xc3\xa4 ASIC-piirej\xc3\xa4.'